De Lille bedank as DA se Wes-Kaap-leierPatricia de Lille, burgemeester van Kaapstad (Foto: Patricia de Lille / Facebook) Patricia de Lille het uit haar pos as die DA-leier in die Wes-Kaap bedank. De Lille het die nuus Maandagoggend op haar Twitter-profiel bekendgemaak. Volgens De Lille is sy bewus van die uitstekende groei in kiesersondersteuning wat die party in die afgelope paar jaar in die provinsie behaal het, maar hierdie ondersteuning beteken ook ŉ groter verantwoordelikheid. “Ek glo ons het dit reggekry om die doelwitte [wat ek in 2015 gestel het] te bereik deur harde werk, toewyding en ŉ onwrikbare geloof in die DA se agenda. Maar ek kan nie hierdie prestasies in isolasie sien van my rol as ŉ regeringsleier as die uitvoerende burgemeester van Kaapstad nie,” het sy in haar amptelike bedankingsbrief geskryf. “Die verantwoordelikheid van ŉ tweederdes-meerderheid rus swaar op my skouers. Die uiteinde is ŉ massiewe erkenning van die DA se regeringsrekord in Kaapstad, maar ook ŉ geweldige verantwoordelikheid.” “ŉ Vermeerdering in ondersteuning is nie ŉ aanduiding dat jy nou op jou louere kan rus of ŉ lisensie om arrogant te wees met mag nie. Dit is eerder ŉ geleentheid om die mandaat te gebruik om die kiesers en inderdaad al die mense van Kaapstad se verwagtinge te oortref om selfs nog beter te doen en die regering na die volgende vlak te neem.” De Lille het gesê sy glo die provinsie is gereed vir vars idees van leierskap uit ŉ nuwe generasie wat die party sal uitdaag om nuwe hoogtes te bereik. Sy het aangedui dat haar bedanking vanaf 1 Februarie 2017 in werking sal tree en dat sy bereid is om haar volle ondersteuning aan die nuwe DA-leier in die Wes-Kaap te gee op enige manier moontlik. Die DA het teen vroeg Maandagoggend ook De Lille se bedanking op sosiale media gedeel. Volgens African News Agency het ŉ woordvoerder van die DA-leier, Mmusi Maimane, se kantoor bevestig dat De Lille se posisie tydelik deur Bonginkosi Madikizela, die LUR vir menslike nedersettings, gevul sal word totdat ŉ nuwe leier later vanjaar by ŉ provinsiale kongres verkies word.